Diari Oficial de la Generalitat Valenciana


Sumari del DOGV 9882, del 01-07-2024 (2024/6248)

ACORD de 21 de juny de 2024, del Consell, complementari de l'Acord de 16 de desembre de 2022, del Consell, que declara com a projecte territorial estratègic (PTE) per a indústries d'alt component tecnològic i innovador la iniciativa presentada per l'empresa «Power Holdco Spain, SA», en el terme municipal de Sagunt.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9882

Data del DOGV
:   01-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6248


Data del document
:   21-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Acord

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori
    * empresa privada
    * impacte ambiental

ACORD de 21 de juny de 2024, del Consell, complementari de l'Acord de 16 de desembre de 2022, del Consell, que declara com a projecte territorial estratègic (PTE) per a indústries d'alt component tecnològic i innovador la iniciativa presentada per l'empresa «Power Holdco Spain, SA», en el terme municipal de Sagunt. [2024/6248]  
Antecedents de fet  
L'Acord de 16 de desembre de 2022 (DOGV 9492, 19.12.2022), del Consell, declara projecte territorial estratègic per a indústries d'alt component tecnològic i innovador la iniciativa presentada per l'empresa Power Holdco Spain, SA, en el terme municipal de Sagunt.  
  
Els projectes territorials estratègics (PTE) es regulen en la disposició addicional 9a del Decret legislatiu 1/2021, del Consell, d'aprovació del text refós de la Llei d'ordenació del territori, urbanisme i paisatge (TRLOTUP). El règim especial previst en l'esmentada disposició addicional 9a per als PTE està justificat precisament per l'especificitat, dimensió i importància de l'activitat industrial a implantar.  
L'aplicació pràctica en l'actualitat del PTE declarat pel Consell el 16 de desembre de 2022 en el municipi de Sagunt ha permés constatar l'existència de criteris o determinacions arreplegats en este acord que requerixen una posterior compleció.  
Abundant en l'anteriorment indicat, el desenvolupament del programa d'actuació integrada «Àrea Logística Parc Sagunt II» ha evidenciat que convé aclarir determinades consideracions efectuades per la Generalitat en virtut del mateix PTE i, en determinats casos, completar-les; com ara la identitat de l'òrgan administratiu de la Generalitat competent per a l'atorgament de les autoritzacions derivades de la programació.  
  
La finalitat d'este acord és, per tant, completar l'anterior Acord del Consell de 16 de desembre de 2022 respecte d'aquelles qüestions o determinacions l'aplicació pràctica de les quals ha posat de manifest certs desajustaments susceptibles de ser perfeccionats.  
L'Advocacia de la Generalitat ha emés informe en data 17 de gener de 2024 relatiu a la consulta plantejada per la Direcció General de Qualitat i Educació Ambiental sobre l'aplicació de la disposició addicional 9a del TRLOTUP en el procediment d'autorització de les instal·lacions en l'Àrea Logística Parc Sagunt II.  
  
Fonaments de dret  
La disposició addicional 9a del TRLOTUP regula en el seu apartat quart el procediment per a la declaració de projecte territorial estratègic per a indústries d'alt component tecnològic i innovador. Respecte al sotmetiment del projecte a consulta pública es remet a l'article 51 del TRLOTUP, que establix que el Consell decidirà en cada cas, en particular en la tramitació dels PTE, si es du a terme o no esta consulta prèvia. Per al present supòsit, la conveniència de sotmetre el present Acord a consulta prèvia esdevé innecessària mentres el seu és completar l'anterior Acord del Consell de 16 de desembre de 2022, el qual resulta àmpliament conegut per totes les administracions públiques afectades, en determinats aspectes d'escassa rellevància.  
  
L'article 3.5 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, establix que el conseller competent en matèria de territori i urbanisme podrà declarar un projecte en concret, situat en sòl no urbanitzable, com a prioritari energètic.  
  
Dins del marc de simplificació en la gestió de procediments administratius, donada la relació que existix entre el PTE declarat pel Consell en el seu Acord de 16 de desembre de 2022 i la prioritat energètica dels àmbits afectats declarada en la Resolució de 23 de març de 2023, de la Conselleria de Política Territorial, Obres Públiques i Mobilitat, i tenint en compte el que es disposa en l'article 10 de la Llei 40/2015, d'1 d'octubre, de règim jurídic del sector públic, regulador de l'avocació, els òrgans superiors podran avocar per a sí el coneixement d'un o diversos assumptes la resolució dels quals corresponga ordinàriament als seus òrgans administratius dependents, quan circumstàncies d'índole tècnica, econòmica, social, jurídica o territorial ho facen convenient.  
  
Per tot això, a proposta de la consellera de Medi Ambient, Aigua, Infraestructures i Territori, el Consell, amb la deliberació prèvia,  
  
  
ACORDA  
  
Primer  
Estendre la declaració de Projecte territorial estratègic efectuada per Acord del Consell de 16 de desembre de 2022 a la totalitat de l'àmbit del sector arreplegat en la fitxa de gestió ZND-IN del Pla especial de l'Àrea Logística de Sagunt.  
Este nou àmbit del PTE es representa gràficament en l'annex I d'este acord.  
  
Segon  
Modificar l'àmbit territorial declarat de prioritat energètica en la Resolució de 23 de març de 2023, de la Conselleria de Política Territorial, Obres Públiques i Mobilitat, en el sentit de mantindre exclusivament la zona nord del riu Palància (240 ha), en el municipi de Sagunt, per a la ubicació de centrals fotovoltaiques destinades al subministrament elèctric com a consumidor associat a la iniciativa presentada per Power Holdco declarada com a PTE per Acord del Consell de 16 de desembre de 2022.  
L'àmbit corregit sobre el qual subsistix la declaració com a prioritari energètic es representa gràficament en l'annex II d'este acord.  
  
Tercer  
Confirmar a la Direcció General d'Urbanisme, Paisatge i Avaluació Ambiental de la Conselleria de Medi Ambient, Aigua, Infraestructures i Territori com a òrgan administratiu competent per a l'elaboració, tramitació, aprovació i seguiment dels instruments de gestió i disciplina urbanística i d'edificació necessaris per a la implantació definitiva del PTE; i esta direcció general queda facultada per a l'atorgament de les autoritzacions d'obres i edificació corresponents, amb el tràmit d'audiència prèvia als municipis afectats.  
  
  
Quart  
Declarar la Direcció General de Qualitat i Educació Ambiental de la Conselleria de Medi Ambient, Aigua, Infraestructures i Territori com a òrgan substantiu ambiental competent per a atorgar les autoritzacions ambientals integrades, conforme al que s'establix en la Llei 6/2014, de 25 de juliol, de prevenció, qualitat i control ambiental d'activitats en la Comunitat Valenciana, per a les categories d'activitats establides en el seu annex I que pretenguen implantar-se en l'àmbit territorial d'este PTE, i també per a la verificació i comprovació de les declaracions responsables a presentar posteriorment davant esta Direcció General per a l'inici de l'activitat, en els termes dels articles 13 i 44 de l'esmentada Llei 6/2014, de 25 de juliol.  
Així mateix, quant a les categories d'activitats establides en l'annex II de la Llei 6/2014, de 25 de juliol, de prevenció, qualitat i control ambiental d'activitats en la Comunitat Valenciana, que pretenguen implantar-se en l'àmbit territorial d'este PTE, es declara la Direcció General de Qualitat i Educació Ambiental de la Conselleria de Medi Ambient, Aigua, Infraestructures i Territori com a òrgan substantiu ambiental competent per a atorgar l'instrument d'intervenció administrativa ambiental que es tramitarà com si d'una autorització ambiental integrada es tractara, i també per a la verificació i comprovació de les comunicacions a presentar posteriorment davant este òrgan, de posada en funcionament de l'activitat, en els termes dels articles 13 i 61 de la Llei 6/2014, de 25 de juliol.  
La tramitació del corresponent instrument d'intervenció ambiental es farà conforme al procediment establit en la Llei 6/2014, de 25 de juliol, de prevenció, qualitat i control ambiental d'activitats en la Comunitat Valenciana, per a la concessió de les autoritzacions ambientals integrades.  
Serà competent igualment per al seguiment de qualsevol altre instrument d'intervenció ambiental, d'acord amb el que es disposa en la Llei 6/2014, de 25 de juliol.  
  
Quint  
Declarar que les parcel·les d'ús industrial i terciari de l'àmbit del Pla especial de l'Àrea Logística de Sagunt, integrants del patrimoni públic de sòl de la Generalitat, i també els terrenys que s'hagen d'obtindre per expropiació per a la implantació dels projectes fotovoltaics Sagunt II i Sagunt III, podran transmetre's de manera directa en els termes regulats per l'article 105 del TRLOTUP en favor de la mercantil Power Holdco Spain, SA, i altres empreses l'activitat industrial a desenvolupar de les quals estiga vinculada amb el projecte declarat territorial estratègic per Acord de 16 de desembre de 2022, del Consell.  
  
Contra l'acord del Consell, que posa fi a la via administrativa, es podrà interposar, potestativament, recurs de reposició davant l'òrgan que ha dictat l'acte, en el termini d'un mes des de l'endemà de la notificació o a la seua publicació en el Diari Oficial de la Generalitat Valenciana, de conformitat amb el que preveuen els articles 123 i 124, en relació amb l'article 30, de la Llei 39/2015, d'1 d'octubre, del procediment administratiu comú de les administracions públiques; o bé un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació o de la seua publicació en el Diari Oficial de la Generalitat Valenciana, de conformitat amb el que es disposa en els articles 10 i 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que els interessats puguen interposar qualsevol altre recurs que pogueren estimar més convenient al seu dret.  
  
Alacant, 21 de juny de 2024  
  
La consellera secretària,  
SUSANA CAMARERO BENÍTEZ